B4-0820, 0825, 0832 και 0849/98

Ψήφισμα σχετικά με τη Βιρμανία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τη Βιρμανία,

A. ανησυχώντας βαθύτατα για τις συνεχιζόμενες και ιδιαίτερα σοβαρές παραβιάσεις των ανθρωπίνων δικαιωμάτων που διαπράττουν οι στρατιωτικές αρχές στη Βιρμανία, ειδικότερα την παραβίαση του ανθρωπιστικού νόμου εκ μέρους του βιρμανικού στρατού σε εθνοτικές μειονοτικές περιοχές,

Β. καταδικάζοντας τις απαγορεύσεις που επέβαλε το SPDC στην ελευθερία μετακίνησης της Aung San Suu Kyi και τον εγκλεισμό της στο αυτοκίνητό της επί 6 μέρες τον Ιούλιο και 13 μέρες τον Αύγουστο το 1998 απαγορεύοντάς της να επισκεφθεί μέλη του NLD, την απαγόρευση εξόδου από την Ραγκούν που της επέβαλε το SPDC, καθώς και όλους τους περιορισμούς στη μετακίνησή της που αποτελούν, κατ' ουσίαν, κατ' οίκον περιορισμό,

Γ. έχοντας υπόψη ότι η ένταση έχει αυξηθεί στη Βιρμανία από τότε που χιλιάδες φοιτητές διοργάνωσαν στους χώρους ενός πανεπιστημίου τη μεγαλύτερη από το 1996 αντικυβερνητική διαδήλωση,

Δ. ανησυχώντας βαθύτατα για τις συλλήψεις το Σεπτέμβριο 1998 περισσοτέρων από 110 μελών του NLD, μεταξύ των οποίων 50 μέλη που εξελέγησαν βουλευτές κατά τις εκλογές του 1990,

Ε. ανησυχώντας βαθύτατα για τις συνεχείς επεμβάσεις των αστυνομικών δυνάμεων καταστολής εναντίον φοιτητών των πανεπιστημίων της Ραγκούν που διαδήλωναν ειρηνικά υπέρ της απελευθέρωσης κρατουμένων φοιτητών και της βελτίωσης του εκπαιδευτικού συστήματος το Σεπτέμβριο 1998 και τον περιορισμό των φοιτητών αυτών στους χώρους των πανεπιστημίων,

ΣΤ. έχοντας υπόψη ότι στις 19 Αυγούστου 1998 η Παγκόσμια Οργάνωση Εργασίας δημοσίευσε την έκθεσή της σχετικά με την καταναγκαστική εργασία μετά από έρευνα που κράτησε ένα χρόνο, στην οποία αναφέρει ότι η πρακτική είναι «εκτεταμένη και συστηματική» με «πλήρη περιφρόνηση για την ανθρώπινη αξιοπρέπεια, την ασφάλεια, την υγεία και τις θεμελιώδεις ανάγκες του λαού»,

Ζ. ανησυχώντας επειδή ευρωπαϊκές πολυεθνικές πετρελαϊκές επιχειρήσεις προσφέρουν τώρα σχεδόν το ένα τρίτο των συνολικών νόμιμων ξένων επενδύσεων στη Βιρμανία και ένα ακόμη μεγαλύτερο ποσοστό των χορηγούμενων κεφαλαίων,

Η. επισημαίνοντας με μεγάλη ανησυχία ότι, σύμφωνα με τα δικά τους στοιχεία, οι στρατιωτικές αρχές της Βιρμανίας διέθεσαν το μισό τους προϋπολογισμό το 1996 για την άμυνα και 14% για την παιδεία,

Θ. αποδεχόμενο με ικανοποίηση την πρόσφατη απόφαση ορισμένων ευρωπαϊκών εταιρειών να τερματίσουν κάθε περαιτέρω δραστηριότητα στη Βιρμανία και ελπίζοντας ότι και άλλες εταιρείες θα ακολουθήσουν το παράδειγμά τους,

Ι. ανησυχώντας με τις συλλήψεις και τους εκτοπισμούς με συνοπτικές διαδικασίες βιρμανών προσφύγων στην Ταϊλάνδη και τις φήμες σύμφωνα με τις οποίες ορισμένοι από τους εκτοπισμένους συγκεντρώνονται σε στρατόπεδα καταναγκαστικών έργων όταν επιστρέφουν στο έδαφος της Βιρμανίας,

ΙΑ. επισημαίνοντας την άρνηση του SPDC τον Ιούλιο του 1998 να επιτρέψει την είσοδο του ειδικού απεσταλμένου του Γενικού Γραμματέα του ΟΗΕ Koffi Annan, σε αποστολή για την έναρξη πολιτικού διαλόγου μεταξύ των στρατιωτικών και της αντιπολίτευσης,

ΙΒ. επισημαίνοντας ότι οι μεγαλύτερες ποσότητες ηρωΐνης παγκοσμίως προέρχονται από τη Βιρμανία και καταδικάζοντας τους ισχυρούς δεσμούς που υφίστανται μεταξύ του στρατιωτικού καθεστώτος και των παραγωγών ναρκωτικών,

1. καταδικάζει εκ νέου την στρατιωτική δικτατορία στη Βιρμανία και όλες τις παραβιάσεις των δικαιωμάτων του ανθρώπου εκ μέρους του SPDC;

2. καλεί τη κυβέρνηση της Βιρμανίας να εγγυηθεί τα θεμελιώδη δικαιώματα του βιρμανικού λαού, να αποφυλακίσει όλους τους πολιτικούς κρατούμενους και να απελευθερώσει την Aung San Suu Kyi από τον κατ' οίκον περιορισμό;

3. πιστεύει ότι είναι προς συμφέρον μιας εξωτερικής πολιτικής η οποία στηρίζεται στις αρχές των ανθρωπίνων δικαιωμάτων και της δημοκρατίας να διευρυνθεί μάλλον παρά να συρρικνωθεί το περίοδο δράσης του ΠΟΕ, προκειμένου να λαμβάνονται υπόψη οι προαναφερθείσες αρχές και, προς τούτο, καλεί την Ευρωπαϊκή Ένωση να χρησιμοποιήσει το κύρος που διαθέτει ως η μεγαλύτερη εμπορική δύναμη του κόσμου;

4. επικρίνει, στο πλαίσιο αυτό, την απόφαση της Επιτροπής να επιμείνει στη σύσταση μιας επιτροπής επίλυσης διαφορών στα πλαίσια του ΠΟΕ όσον αφορά τον πολιτειακό νόμο της Μασαχουσέτης των ΗΠΑ, σύμφωνα με τον οποίο επιβάλλεται ποινή για την αγορά αγαθών εκ μέρους κρατικών αρχών από εταιρείες που έχουν εμπορικές δοσοληψίες με τη Βιρμανία;

5. καλεί την κυβέρνηση της Βιρμανίας να θέσει άμεσα τέρμα σε κάθε πρακτική καταναγκαστικής εργασίας στη Βιρμανία και τις σχετιζόμενες με αυτήν παραβιάσεις των ανθρωπίνων δικαιωμάτων;

6. απευθύνει έκκληση προς το SPDC να επιτρέψει την επίσκεψη, χωρίς προϋποθέσεις ή περιορισμούς, του ειδικού εισηγητή του ΟΗΕ για τη Βιρμανία, προκειμένου να του επιτραπεί η πλήρης εκπλήρωση της εντολής του;

7. επαναλαμβάνει τη γνώμη του ότι οι ξένες άμεσες επενδύσεις στη Βιρμανία προσφέρουν σημαντική οικονομική υποστήριξη στο SPDC, χωρίς να ωφελούν, ούτε καν εμμέσως, το λαό της Βιρμανίας;

8. καλεί την ΕΕ να μη συμβάλει στο αμφιλεγόμενο έργο UNDCP στη Βιρμανία;

9. καλεί το Συμβούλιο να διασφαλίσει την αυστηρή εφαρμογή της τρέχουσας κοινής θέσης της ΚΕΠΠΑ για τη Βιρμανία, ειδικότερα σε ό,τι αφορά την απαγόρευση της έκδοσης θεωρήσεων εισόδου και απευθύνει έκκληση προς τα κράτη μέλη της ΕΕ να μην εκδίδουν θεωρήσεις σε μέλη του SPDC και σε στρατιωτικούς;

10. καλεί το Συμβούλιο να ανταποκριθεί στο αίτημα της Aung San Suu Kyi για την επιβολή οικονομικών κυρώσεων κατά του SPDC, διακόπτοντας κάθε δεσμό μεταξύ Ευρωπαϊκής Ένωσης και Βιρμανίας στον τομέα του εμπορίου, του τουρισμού και των επενδύσεων που πραγματοποιούν ευρωπαϊκές επιχειρήσεις στη Βιρμανία; ως πρώτο βήμα καλεί το Συμβούλιο να επεκτείνει τα μέτρα που προβλέπονται στα πλαίσια της κοινής του θέσης, τερματίζοντας την προώθηση του εμπορίου και επεκτείνοντας την απαγόρευση της έκδοσης θεωρήσεων εισόδου;

11. στηρίζει την απόφαση του Συμβουλίου να μη δεχθεί τη συμμετοχή της Βιρμανίας στις συνεδριάσεις μεταξύ της Ευρωπαϊκής Ένωσης και του ASEAN και στο ASEM μέχρις ότου σημειωθούν ουσιαστικές βελτιώσεις στον τομέα των ανθρωπίνων δικαιωμάτων και της δημοκρατίας στη Βιρμανία;

12. καλεί το Συμβούλιο να χρησιμοποιήσει τις επαφές του με το ASEAN, την Ιαπωνία και την Κίνα προκειμένου να ασκηθεί πίεση στο SPDC να προσέλθει σε διάλογο με την δημοκρατική αντιπολίτευση και τις εθνοτικές μειονότητες;

13. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το NLD, το SPDC, το ASEAN και τον ΠΟΕ.